SPRÁVA KOMISIE

Belgicko



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia prijala 20. marca 2020 oznámenie o aktivácii všeobecnej únikovej doložky Paktu stability a rastu. Doložkou stanovenou v článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (EÚ) č. 1466/97 a v článku 3 ods. 5 a článku 5 ods. 2 nariadenia (ES) č. 1467/97 sa uľahčuje koordinácia rozpočtových politík v obdobiach prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles vyvolaný vypuknutím nákazy COVID-19 umožňujú súčasné podmienky aktiváciu tejto doložky. Ministri financií členských štátov vyjadrili 23. marca 2020 súhlas s posúdením Komisie. Aktivácia všeobecnej únikovej doložky umožňuje dočasný odklon od postupu úprav smerom k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť zo strednodobého hľadiska. Pokiaľ ide o nápravnú časť paktu, Rada môže na základe odporúčania Komisie takisto rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Z údajov, ktoré belgické orgány oznámili 31. marca 2020 a ktoré následne overil Eurostat, vyplýva, že deficit verejných financií v Belgicku dosiahol v roku 2019 výšku 1,9 % HDP, zatiaľ čo hrubý dlh verejnej správy sa nachádzal na úrovni 98,6 % HDP. Na základe programu stability na rok 2020 plánuje Belgicko v roku 2020 deficit na úrovni 7,5 % HDP, zatiaľ čo dlh by dosiahol úroveň 115 % HDP.

Plánovaný deficit na rok 2020 predstavuje dôkaz prima facie o existencii nadmerného deficitu v zmysle vymedzenia v Pakte stability a rastu.

Z údajov z roku 2019 navyše vyplýva nedostatočný pokrok smerom k referenčnej hodnote pre znižovanie dlhu, čo je takisto dôkazom prima facie, že v krajine existuje nadmerný deficit v zmysle vymedzenia v Pakte stability a rastu.

Na základe uvedených skutočností preto Komisia vypracovala túto správu, v ktorej analyzuje, či Belgicko dodržiava kritériá deficitu a dlhu uvedené v zmluve. Zohľadňujú sa v nej všetky závažné faktory a náležite sa prihliada na rozsiahly hospodársky otras, ktorý súvisí s pandémiou ochorenia COVID-19.

Tabuľka 1. Deficit a dlh verejných financií (% HDP)

2016 2017 2018 2019 2020 KOM 2021 KOM Kritérium deficitu saldo verejných financií –2,4 –0,7 –0,8 –1,9 –8,9 –4,2 Dlhové kritérium hrubý dlh verejnej správy 104,9 101,7 99,8 98,6 113,8 110,0 rozdiel oproti referenčnej hodnote pre znižovanie dlhu 0,4 0,2 0,7 5,7 1,8

Zdroj: Eurostat, prognóza Komisie z jari 2020

2.Kritérium deficitu

Na základe programu stability na rok 2020 sa očakáva, že deficit verejných financií Belgicka dosiahne v roku 2020 výšku 7,5 % HDP, čo je výrazne nad referenčnou hodnotou 3 % HDP stanovenou v zmluve.

Plánované prekročenie referenčnej hodnoty stanovenej v zmluve je v roku 2020 výnimočné, keďže je dôsledkom prudkého hospodárskeho poklesu. Hoci opatrenia prijaté na boj proti pandémii COVID-19 predstavujú 1,2 % HDP, plánuje sa, že automatické stabilizátory prispejú k plánovanému deficitu 5 percentuálnymi bodmi HDP. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 7,2 %.

Na základe prognózy Komisie z jari 2020, v ktorej sa predpokladá, že deficit zostane nad úrovňou 3 % HDP aj v roku 2021, by tak plánované prekročenie referenčnej hodnoty stanovenej v zmluve nebolo dočasné.

Skrátka plánovaný deficit na rok 2020 je výrazne nad referenčnou hodnotou 3 % HDP stanovenou v zmluve. Plánované prekročenie sa považuje za výnimočné, no nie za dočasné v zmysle vymedzenia v zmluve a Pakte stability a rastu. Z analýzy teda vyplýva, že kritérium deficitu podľa vymedzenia v zmluve a nariadení (ES) č. 1467/97 nie je prima facie dodržané.

3.Dlhové kritérium